《送郑洙赴举》
宋代·陈襄

天上奎星专主文，地下嵩获惟降神。
含灵孕粹五百载，挺然间出非常人。
荥阳才子东山客，满腹精神太英特。
掞天辞藻驾曹王，炙地声华压元白。
等间旧笔摛鸾龙，烟霄凜凜横辞锋。
稷下千人摧劲敌，昂头不敢争英雄。
吾皇新命招宏博，紫宙风清飞一鹗。
骊龙卧起沧海空，灿灿灵珠光满握。
明年二月春水来，桃花浪起龙门开。
青云岐路无多地，定须迅击狂风雷。

作者简介：（1017—1080）宋福州候官人，字述古，人称古灵先生。与陈烈、周希孟、郑穆友称“四先生”，倡理学。仁宗庆历二年进士。神宗朝为侍御史知杂事，论青苗法不便，出知陈州、杭州。后以枢密直学士知通进、银台司兼侍读，判尚书都省。尝荐司马光、苏轼等三十三人。有《古灵集》。